《吾党与佛会》
宋代·陈著

我惜苏子瞻，气豪天地隘。
雄文万斛泉，盛名表昭代。
自负学见道，欲涨欧阳派。
胡为所以学，先与本论背。
或者交浮屠，聊尔奚足怪。
何至敢昌言，前身五祖戒。
眉山世积善，老泉亦英迈。
脉络有自来，胚胎乃融会。
顾诬正大传，谓感非类秽。
胡鬼是吾亲，父与母安在。
痛哉复痛哉，不教此为大。
本来中无主，恍惚求诸外。
一妄流到今，狂澜正澎湃。
人人说轮回，处处习夷呗。
有识或见讥，动以苏为解。
愚者不必责，可责在吾辈。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。